Šiaulių gidas

Pranešimas apie Adolfo Ramanausko-Vanago palaikų paiešką
2019-02-27 17:00 (Europe/Moscow) | Fotografijos muziejuje
Šiaulių „Aušros“ muziejus, siekdamas prasmingai paminėti 1949-ųjų vasario 16 d. Lietuvos laisvės kovos sąjūdžio (LLKS) Tarybos deklaracijos pasirašymo 70-ąsias metines, kviečia išsamiau susipažinti su vienu iš šios deklaracijos signatarų, partizanų vadu Adolfu Ramanausku-Vanagau bei sužinoti daugiau apie naujausius tyrimus, susijusius su šia asmenybe.
2019 m. vasario 27 d., trečiadienį, 17 val. Fotografijos muziejuje (Vilniaus g. 140) Vilniaus universiteto docentas dr. Gintautas Vėlius ir Lietuvos gyventojų genocido ir rezistencijos tyrimo centro vyriausiasis istorikas Dalius Žygelis skaitys pranešimą apie Adolfo Ramanausko-Vanago palaikų paiešką – pristatys istorinių, archeologinių, antropologinių ir teismo medicinos tyrimų eigą bei rezultatus.
Adolfas Ramanauskas-Vanagas (1918–1957) į partizanų gretas įstojo 1945 m. balandį – vadovavo Nemunaičio apygardos partizanų būriui, vėliau – Dzūkų grupės Merkinės batalionui. 1946 m. tapo Merkio rinktinės, o 1947 m. rudenį – Dainavos apygardos partizanų vadu. 1948 m. jis buvo išrinktas Pietų Lietuvos (Nemuno) partizanų srities vadu, o 1950 m. tapo LLKS gynybos pajėgų vadu. 1956 m. spalį A. Ramanauskas-Vanagas buvo išduotas ir suimtas. Jis buvo kankinamas beveik metus, kol 1957 m. rugsėjo mėn. jam buvo paskirta mirties bausmė. Lapkričio 29 d. Vilniuje nuosprendis buvo įvykdytas. Palaikų užkasimo vieta ilgus metus nebuvo žinoma.
2018-ieji metai buvo paskelbti Adolfo Ramanausko-Vanago metais. Simboliška, kad būtent tų metų birželį, po beveik du dešimtmečius trukusių paieškų, Vilniaus Našlaičių kapinėse buvo atrasti jo palaikai. Pasitelkus istorijos, archeologijos, teismo medicinos ir antropologijos specialistus buvo atlikti unikalūs tyrimai, apie kuriuos plačiau bus papasakota susirinkusiems į renginį Fotografijos muziejuje. Renginys nemokamas.

Spektaklis šeimai „Pabėgimas iš Trepsės namų“
2019-02-24 12:00 (Europe/Moscow) | Šiaulių dramos teatras
Režisierius, libreto ir muzikos autorius: Andrius Kaniava

Scenografė ir kostiumų dailininkė: Rūta Venskutė

Dailininkė: Morta Katauskaitė

Vaizdo režisierius: Vaidas Lekavičius

Šviesų režisierius: Darius Malinauskas

Aranžuočių autorius: Sigitas Mickis

Choreografė: Airida Gudaitė

Dizainerė maketuotoja – Agnė Lasinskienė

Drabužių dizainerė: Birutė Zorskienė

Ši istorija gyvuoja jau beveik 5 dešimtmečius, tėvai ir seneliai girdėjo ją, turi ir tu, mažasis drauge, išgirsti. Seniai seniai, vienas dėdė, vardu Jonas Avyžius, parašė nuostabų pasakojimą „Aštuonetas iš Trepsės namų“. 2018 metais kitas dėdė, iš vaikiškų spektaklių puikiai pažįstamas aktorius, dainininkas ir režisierius Andrius Kaniava ėmė ir pastatė miuziklą „Pabėgimas iš Trepsės namų“.
Tai istorija apie mergaitę, kokių pilna mūsų pasaulyje. Užtenka jai treptelėti kojele ir mama tenkina kiekvieną jos norą. Daugiausia tokių norų mergaitei iš miuziklo, žinoma, kildavo žaislų parduotuvėje! Taigi, jos kambarys buvo pilnas žaislų, tik šeimininkė jų nemylėjo ir jais nesirūpino. Vieną dieną pamirštos ir apleistos lėlės susivienijo ir suorganizavo pabėgimą. Palikusios Trepsės namus, jos sėdo į seną gerą “Trantą” ir pasileido į kupiną nuotykių kelionę. Kokia ji buvo, kas joje laukė, kokie netikėtumai pabėgėlius užklupo – viskas bus atskleista….
… Ir tai be pabaigos ir laimingos pradžios, ir be baimės
Ir tai be pabaigos, ir laimingos pradžios, tik su laime!
Tėveliai ir mamytės, seneliai ir močiutės, maži ir dideli! Keliaujam kartu? Leidžiamės į nuotykius?

Nemokamas muziejų lankymas
2019-02-24 11:00 - 17:00 (Europe/Moscow)
Nuo 2019 m. kiekvieno mėnesio paskutinį sekmadienį Šiaulių „Aušros“ muziejaus padalinių – Chaimo Frenkelio vilos, Fotografijos, Radijo ir televizijos, Dviračių muziejų, ŠAM Edukacijos centro, Žaliūkių malūnininko sodybos, Poeto Jovaro namo – ekspozicijas 11–17 val. bus galima apžiūrėti nemokamai.

Miuziklas „Paryžiaus katedra“
2019-02-22 19:00 (Europe/Moscow) | Šiaulių arena
Legendinis miuziklas „Paryžiaus katedra“ sugrįžta į didžiąsias Lietuvos scenas su naujais atlikėjais, kviesdamas pasimėgauti neblėstančio grožio meilės istorija. Nors miuziklas šalies scenose rodomas jau daugiau nei 10 metų, bet jį verta pamatyti ir išgirsti vėl ir vėl. Šiame užburiančiame miuzikle debiutuoja talentingos, žavios, charakteringos atlikėjos Miglė Pivoriūnaitė ir Gabrielė Bielskytė kuriančios Esmeraldos vaidmenį.
Įspūdingą reginį scenoje sukuria ne tik romantiška ir jaudinanti muzika, bet ir įspūdingos dekoracijos, didelis būrys šokėjų bei daugybė vienas už kitą nuostabesnių Lietuvos dainininkų. Povilas Meškėla, Raimondas Baranauskas, Deividas Norvilas, Egidijus Bavikinas, Mindaugas Zimkus, Viktoras Malinauskas, Akvilė Garbenčiūtė – visas Lietuvos muzikos žvaigždynas su užsidegimu kuria spalvingus personažus ir pasakoja amžiną meilės istoriją.
Viktoro Hugo romano „Paryžiaus katedra“ motyvais sukurtas išskirtinis muzikinis pasakojimas puikiai atskleidžia amžinos kovos tarp gėrio ir blogio, meilės ir neapykantos peripetijas ir priverčia žiūrovo širdį plakti daug dažniau.
Baritonas Raimondas Baranauskas prisipažįsta: „Išgirdęs „Paryžiaus katedros“ muziką pagalvojau, kad palaiminti tie, kurie gali atlikti tokią gražią muziką. Mano svajonė išsipildė su kaupu – jau 10 metų dainuoju šiame miuzikle ir labai tuo džiaugiuosi. Ši muzika vis dar jaudina mano širdį, ir taip leidžia man pasiekti ir visų klausytojų širdis!”
Jaunoji ir talentingoji atlikėja Miglė Pivoriūnaitė atvirauja: „Pirmą kartą klausydama šio miuziklo, pasijaučiau stebuklingai nukelta į tuos laikus Prancūzijoje. Muzika, vaizdas, šokis, jausmai – viskas susipina į tobulą reginį. Džiaugiuosi, kad įkūnydama Esmeraldą, kartais ryžtingą, o kartais viliojančią, galiu atskleisti savo meilę muzikai. Kiekvieną rytą keliuosi su mėgstamiausia šio miuziklo daina ,,Aš čigonė“, kuri mane yra tiesiog užbūrusi.“
Ramūno Marcinkaus režisuotame miuzikle „Paryžiaus katedra“ – istorija apie aistros draskomą jaunos Esmeraldos širdį, amžiną Kvazimodo meilę, blogio ir gėrio kovą, rūpestį ir atsidavimą, puikybės ir dorovės akistatą.
11-tasis miuziklo “Paryžiaus katedra“ koncertų turas, kurį organizuoja „Domino“ teatras, prasideda vasario 21 d. – koncertu Vilniuje, „Compensa“ koncertų salėje. Kiti pasirodymai Lietuvoje: vasario 22 d. – Šiauliuose, vasario 23 d. – Kaune, kovo 1 d. – Klaipėdoje, kovo 2 d. – Alytuje, kovo 8 d. – Panevėžyje ir kovo 28 d. – Marijampolėje. Bilietus galite įsigyti www.bilietai.lt, www.kakava.lt

Spektaklis "Išrinktieji"
2019-02-20 18:30 (Europe/Moscow) | Šiaulių dramos teatro Mažoji salė
Vienos dalies detektyvinė tragikomedija
Dramaturgė ir pjesės autorė – Gabrielė Labanauskaitė
Režisierė – Monika Klimaitė
Scenografė/ kostiumų dailininkė – Berta Bocullaitė
Kompozitorius – Andrius Kairys

VAIDINA:

Politikė – Inga Norkutė
Mokytoja –Vilija Paleckaitė
Emigrantė – Eglė Ancevičiūtė
Verslininkas – Anicetas Gendvilas
Latvis imigrantas – Mindaugas Jurevičius
Hipsteris – Povilas Adomaitis
Šiaulių gezas – Anupras Jucius
Nominantė – Rimanta Krilavičiūtė

Į kambarį prie prabangiai padengto stalo renkasi pavieniai žmonės, sukviesti į „Geriausio metų žmogaus“ apdovanojimus. Staiga nerūpestingų ir šmaikščių pokalbių srautą nutraukia pasigirdęs balsas, kuris praneša, kad tarp susirinkusiųjų yra žudikas ar žudikė. Situacija ima keistis labai netikėta linkme. Atmosfera kaista, humoras virsta rimtais kaltinimais, o nominantai – nevaldomais žiaurumo bacilos nešiotojais. Eksperimentas prasideda…

Spektaklis „Išrinktieji“ – tai drąsus jaunų teatro kūrėjų komandos meninis tyrimas žiaurumo tema. Pasak spektaklio kūrėjų, šiandien kaip niekad esame linkę į užslėptas ir nematomas žiaurumo formas: psichologinį terorą, moralinį smurtą, „etikečių klijavimą“ ir savo poelgių pateisinimą, prisidengus doruolio ir teisuolio kaukėmis.

„Tai spektaklis apie septynis nekaltus žmones, pakliuvusius į eksperimentą, jiems to nė neįtariant. Šį eksperimentą galima apibūdinti kaip „žiaurumo laboratoriją“, kurioje tyrinėjamos žiauraus elgesio ir agresijos išraiškos formos. Dažnai emocinį ar psichologinį žiaurumą žmogus linkęs pateisinti ar ignoruoti, priešingai nei fizinį smurtą. Tačiau net ir pati pasyviausia žiaurumo forma vis tiek yra agresija“, – įsitikinusi režisierė Monika Klimaitė.

Spektaklio žanras artimas detektyvui, bet kartu tai ir gilus tiriamasis žvilgsnis į žmogaus psichologijos gelmes. Režisierė Monika Klimaitė spektaklio temą apibrėžia kaip „žiaurumo plačiąja prasme laboratoriją“. Pasak spektaklio dalyvius konsultavusios psichologės Vaivos Klimaitės, „žiaurūs gali tapti visi – ir tai itin nepatogi mintis, priverčianti susitikti su savo demonais, pajusti diskomfortą ir baimę. O baimes visada verta nugalėti“.

Spektaklis sukurtas kolektyvinės kūrybos principu – kūrimo pradžioje aktoriams buvo pateiktas tik siužeto karkasas, kuris repeticijų metu, bendradarbiaujant su dramaturge Gabriele Labanauskaite bei psichologe Vaiva Klimaite, užsipildė autentišku turiniu. Pasal pjesės autorės, „Išrinktieji“ – tai aktualus ir dinamiškas, „čia ir dabar“ principu paremtas meninis-socialinis eksperimentas, žadantis žiūrovui netikėtų potyrių ir atradimų.

Monika Klimaitė/ spektaklio režisierė – režisūros žinių sėmėsi Lietuvoje, Didžiojoje Britanijoje, Danijoje bei Jungtinėse Amerikos Valstijose. Didelį dėmesį skiria bendradarbiavimui su aktoriais ir kūrybine komanda. Spektaklyje „Išrinktieji“ pirmą kartą savo kūrybinėje praktikoje ji išbandė kolektyvinės kūrybos principą. Monika džiaugiasi, kad šis spektaklis suteikė galimybę kurti savo gimtajame mieste.

Gabrielė Labanauskaitė/ dramaturgė – Lietuvos muzikos ir teatro akademijos dėstytoja, rašanti dramas teatrui nuo 2003 metų. Dramaturgę domina laboratoriniu principu, kartu su kūrybine komanda kuriamos pjesės ir aktualios, socialinės temos. Gabrielės dramos statomos Lietuvoje ir užsienyje (Anglijoje, Ispanijoje, Švedijoje, Suomijoje, Latvijoje ir kt.).
Premjera – 2017 m. spalio 27 d.
Spektaklio trukmė – 2 val.

Ryčio Mažulio koncertas
2019-02-15 18:00 (Europe/Moscow) | Šiaulių dailės galerija
Vasario 15-ąją šiuolaikinės muzikos vokalinis ansamblis MELOS (vadovė Erika Žilinskaitė) tęsia Ryčio Mažulio kūrybos koncertų ciklą ,,Mažulio kanonai” ir atvyksta į Šiaulių Dailės Galeriją.
Projektas skirtas aktualizuoti lietuvių hiperminimalistu vadinamo Ryčio Mažulio vokalinę kūrybą. Programoje skambės kūriniai, parašyti prieš keletą dešimtmečių bei tie, kurie buvo sukurti specialiai MELOS kvietimu, pastaraisiais mėnesiais. „Ankstyvieji mano kūriniai buvo rašomi grynai idealistiškai, tarsi „savo malonumui“, neskubant, lėtai „nešiojant“ savyje tekstą ir laukiant, kada ateis tinkama muzikinė mintis… Vėliau profesionalaus kompozitoriaus veikloje radosi daugiau pragmatizmo, įsipareigojimų, sukūrimo terminų ir pan. – su kuo kompozitoriui „tenka gyventi“, mėginant šias puses suderinti. Kita vertus, pagrindiniai komponavimo principai išlieka panašūs, todėl labai toli nuo savęs „pabėgęs“ nesijaučiu.“ – apie pasikeitimus kūrybiniame kelyje kalba autorius.
Ryčio Mažulio, kilusio iš Šiaulių, kūryboje vyrauja kanono komponavimo principas. „Vienas pirmųjų tokių pavyzdžių – gerai žinomas „Karalius Karolis“. Būtent jį kurdamas, po studijų baigimo praėjus tam tikram laikui, įgavau tikėjimą savo paties pamėgtomis priemonėmis, kurių iš esmės laikausi ir dabar.“ – prisimena kompozitorius. Minėtas kūrinys skambės ir koncerto programoje.
Muzikinius kūrinius atlikimo metu lydi specialiai kiekvienai kompozicijai kurtos animacijos, kurių autorius – vaizdo menininkas, taip pat šiaulietis, Adomas Žudys.
Koncerto pradžia 18 val., Šiaulių Dailės galerijos ekspozicijų salėje (Vilniaus g. 245). Po koncerto klausytojai kviečiami sudalyvauti pokalbyje su autoriumi Ryčiu Mažuliu. Pokalbį moderuos kompozitorė Karolina Kapustaitė.
Projektą remia Lietuvos autorių teisių gynimo asociacija LATGA.

Andrius Kaniava „Pasirodymas“
2019-02-14 18:00 (Europe/Moscow) | Šiaulių dramos teatras
,,Naujos dainos – geros dainos”.

2019 metų vasario 14 dieną, 18 val Valstybiniame Šiaulių dramos teatre dainuojantis aktorius Andrius Kaniava kviečia į ,,Pasirodymą”. Ne šiaip eilinį koncertą, tačiau į ,,Pasirodymą”, kuriame netrūks profesionaliai išgrotų muzikinių sąskambių, autorinės kūrybos tekstų, dialogų su publika ir pakilios nuotaikos.

,,Pasirodymas” – tai nuoširdus noras parodyti žiūrovams kažką gražiai naujo arba naujai gražaus ir, tuo pačiu, sugriauti nusistovėjusią nuomonę, kad geros gali būti tik senos dainos. Šalia to, tai viliojanti galimybė vieną kartą tiesiai šviesiai atsakyti į amžiną klausimą, kurį jaučia pareigą užduoti kiekvienas žurnalistas: Ką naujo išvys žiūrovai šiame koncerte?

Galime atsakyti sąžiningai ir nedvejodami: – viską!

Visų pirmą – dainų ir tekstų autorių Andrių Kaniavą, kuris nepaisant garbaus amžiaus, stengsis atrodyti kaip naujas. Kartu su juo pasirodys Muzikantai iš didžiosios raidės – Aleksandras Tenas (gitara), Gintas Gascevičius (mušamieji) ir Tadas Dešukas (smuikas) ir dienos šviesą išvys 10 naujų dainų, kurių gyvenimas scenoje prasidės tik šiame „Pasirodyme“. Tie, kurie klausėsi „Atšilusios musės”, lankėsi „Antikvariate“, žygiavo kartu su Sunkiosios Muzikos Orkestru „Musė“ ir leidosi ten, kur plukdė „Laivas Restoranas“, supras, ką norima priminti šiuo „ Pasirodymu“:
Visa, kas sena, kažkada buvo nauja!

Į koncertą Valstybiniame Šiaulių Dramos teatre kviečia geros muzikos ekspertai ,,Bardai LT”.

Šv. Valentino dienos koncertas „1000 ir 1 meilės pasaka“
2019-02-14 18:00 (Europe/Moscow) | „Polifonijos” salė
Apie meilę sukurta 1000 ir 1 pasaka, daina, ar šimtas tūkstančių meilės žodžių, bet gražiausiai apie meilę pasakoja Artimųjų Rytų poetai. Kviečiame jus pasinerti į poezijos ir muzikos garsų pripildytą koncertą „1000 ir 1 meilės pasaka”. Čia jūs išgirsite Rumi poezijos, Rabindranato Tagorės eilių ir Šacherezados pasakų bei kitų garsių poetų tekstų meilės tema, lydimų lyriškų smuiko garsų ir svajingų gitaros akordų. Koncerte skambės Francisko Taregos „Arabiškas kapričio“, Roland Diens „Tango en Skai“, Nikolajaus Rimskio-Korsakovo simfoninės siuitos „Šacherezada” motyvai ir kiti užburiantys kūriniai.
Atlikėjai:
MIGLĖ POLIKEVIČIŪTĖ (aktorė)
AGNĖ DOVEIKAITĖ (smuikas)
AURIMAS DRIUKAS (gitara)

Miglė Polikevičiūtė – Nacionalinio Dramos Teatro aktorė. Gimusi 1985m Vilniuje, augusi Grigiškėse, 2004m. Įstojo į Lietuvos Muzikos ir Teatro Akademiją, Rimo Tumino vadovaujamą aktorių kursą, kur įgijo šios specialybės bakalaurą. Jau nuo studijų metų vaidina įvairiuose Vilniaus teatruose, kine bei televizijoje. Dirbusi su daugybe Lietuvos režisierių, kaip antai Rimas Tuminas, Eimuntas Nekrošius, Yana Ross, Jonas Vaitkus, Gintaras Varnas bei daugelis kitų, ir sukūrusi daugiau kaip 30 vaidmenų teatre bei kine. Taipogi žiūrovams šiuo metu gerai žinoma iš populiarios TV novelės „Meilė Gydo“. Už savo vaidmenis Miglė apdovanota Auksiniu Scenos Kryžiumi bei Sidabrine Gerve.
Aurimas Driukas – gitara, vokalas, klavišiniai, efektai. Profesionalus gitaristas, baigęs Lietuvos muzikos ir teatro akademiją J. Kurausko klasikinės gitaros klasę. Atlikėjo muzikinis horizontas itin platus – nuo projektų su Nacionaliniu simfoniniu orkestru iki koncertų su žinomais Lietuvos ir užsienio atlikėjais („Golden parazyth“, Alina Orlova, Jurga Šeduikytė, Ieva Narkutė, grupė „Siela“, vokiečių grupė „Fools Garden“ ir daugelis kt. ).
Agnė Doveikaitė – profesionali smuikininkė, tarptautinių bei respublikinių konkursų laureatė, baigė Nacionalinę M. K. Čiurlionio menų mokyklą bei Lietuvos muzikos ir teatro akademiją. Grojo rinktiniame Baltijos šalių maestro Gidono Kremerio vadovaujamame orkestre „Kremerata Baltica“ bei tarptautiniame orkestre „Orchestra Ensemble Kanawa“ Japonijoje. Agnė griežė solo su Lietuvos nacionaliniu simfoniniu, kameriniu ir kitais žymiais orkestrais, nuolat koncertuoja su kitais garsiais Lietuvos atlikėjais, rengia įvairius meninius projektus ir su aktoriais, šokėjais bei meno terapeutais. Už tarptautinius nuopelnus Agnei paskirta Lietuvos prezidento Valdo Adamkaus padėka, o už meninius labdaros projektus suteiktas Pranciškonų ordino gėrio ambasadorės vardas.

Bilietų kaina 7 ir 5 € (nuolaida taikoma moksleiviams, studentams, senjorams ir neįgaliems pateikus pažymėjimą).
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/1000-ir-1-meiles-pasaka-polifonijos-sale-bilietai-20190214
Visą sausio mėnesį galite įsigyti „Muzika pro atvirą langą“ ABONEMENTUS! 3 pasirinkti šio ciklo koncertai tik už 15 eurų. ABONEMENTUS galite įsigyti TIK Aušros al. 15, kamerinės salės „Polifonija“ kasoje.

Šeimos savaitgalis fotografijos muziejuje
2019-02-09 14:00 (Europe/Moscow) | Fotografijos muziejus
2019 metais kiekvieno mėnesio antrąjį šeštadienį kviečiame apsilankyti Fotografijos muziejuje ir sudalyvauti įvairiuose fotografijos gamybos ar kūrybos procesuose. Tomis dienomis muziejaus edukatoriai supažindins su vis kitomis fotografavimo, nuotraukų gamybos technikomis ar kūrybiškais fotografijos panaudojimo būdais.

2019 m. vasario 9 d. (šeštadienį) kviečiame išbandyti bromoilio technikos interpretaciją. Muziejaus edukaciniame centre, vietoje autentiškai išbalintų nuotraukų, lankytojai grafikos dažais padengs 3D spausdintuvu atspausdintas reljefines latvių fotografo V. Rydzenieko nuotraukas. Dažais padengtą klišę, uždėję ant balto popieriaus lapo ir suspaudę voliniu presu, gaus interpretuotą bromoilio technika atliktą V. Rydzenieko fotografijos atspaudą.
Kaina: 4 Eur (su nuolaida 2 Eur).
Registracija:
Tel. 8 41 524393
El.p. foto@ausrosmuziejus.lt

„Varava“ G.Gascevičiaus albumo pristatymas
2019-02-08 18:00 (Europe/Moscow) | „Polifonijos” salė
Unikalaus muzikinio projekto autorius, būgnų, perkusijos virtuozas Gintautas Gascevičius per jau beveik 40 metų siekiančią muzikinę karjerą, daugeliui žinomas kaip legendinės grupės Bix narys. Šiandien Gintautas yra daugelio muzikinių projektų dalyvis, spektaklių ir garso takelių autorius, kuriantis be standartų ir nuolat stebinantis klausytojus netikėtomis mušamųjų, vokalo, vaizdinių konceptualizacijomis.
G. Gascevičiaus solinis albumas „FonoGrafijos“ įvertintas, kaip vienas konceptualiausių 2017 m. išleistų albumų. Ryškiu individualiu braižu išsiskiriantis kūrėjas meno pasaulyje vertinamas kaip ypač originalus muzikinių performansų kūrėjas ir atlikėjas.
Vasario 8 d. 18:00 val. vyks naujojo G. Gascevičiaus albumo „Varava” pristatymas.

Bilietų kaina 10 €.
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/gintautas-gascevicius-varava-polifonijos-sale-bilietai-20190208

Koncertas Lilian Vieira grupo (Brazilija) SAMBA FEVER
2019-02-07 19:00 (Europe/Moscow)
Lilian Vieira ir grupė. B R A Z I L I J A. Ko gero, teks išjungti šildymą, nes brazilų atlikėja su programa „Samba Fever“ atšiaurią lietuvišką žiemą užkaitins tikru Brazilijos karnavalo karščiu: ant kelių parklupdantys ritmai, it Amazonės upės tėkmė vilnijančios melodijos, aistros ir temperamento cunamiai privers pašokti nuo kėdžių ir… gal net lėkti į pirmą pasitaikiusį reisą į Rio de Žaneirą. Kas nesvajoja judinti klubų pagal tikrą sambą?

Scenoje Lilian nuo pirmųjų akordų tarsi įelektrina orą ypatingu savo balso tembru, talentu improvizuoti ir užburiančia charizma. Su tik jai būdingu ir Lietuvos publikos taip karštai mylimu pietietišku akimirkos džiaugsmu, protą jaukiančia energija ir sielos gelmėse dilgsinčia nostalgija brazilų atlikėja patieks margą asorti iš įvairiausių sambos atspalvių – samba soul, samba de roda, bossa nova ir kitų – su subtilaus džiazo kruopelytėmis.
Sunku atsispirti šiam kiekvieną laimės ląstelę pažadinsiančiam kokteiliui!
Lilian Vieira Grupo – daugiau nei daug! …Manote, išsėdėsite vietoje?!
Lilian Vieira gimė Brazilijos mieste Teresopolyje (Rio de Žaneiro valstijoje). Sulaukusi 23-ejų atlikėja persikėlė į Nyderlandus.
Dainininkė išsiskiria savo samba soul stiliumi, menančiu Brazilijos muzikos aukso amžių –septintąjį dešimtmetį, kuomet su savo kūrybos šedevrais scenose viešpatavo tokie legendiniai vardai kaip Caetano Veloso, Gilberto Gil, Gal Costa ir Maria Bethânia.
Taip pat brazilų dainininkė žinoma kaip Brazil Electro žanro sumanytoja su grupe „Zuco103“ apkeliavusi pasaulį. Grupei padarius kūrybinę pertrauką, Lilian sukūrė nemažai dainų ir tekstų; jie nuskambėjo su nauja grupe „Lilian Vieira Grupo“ ir sugulė į debiutinį albumą. Lilian Vieira yra išleidusi keturis albumus.

Lilian Vieira Grupo:
Lilian Vieira (vokalas)
Marijn van der Linden (cavaquinho / gitara / vokalas)
Breno Viricimo (bosinė gitara / vokalas)
Emiel van Rijthoven (klavišiniai)
Udo Demandt (mušamieji)

Monikos Bičiūnienės tapybos darbų ir Palmiros Damijonaitienės tautinių juostų paroda
2019-02-07 18:00 (Europe/Moscow) | „Laiptų galerija”
Vasario 7 d. 18 val. Laiptų galerijoje atidaroma Monikos Bičiūnienės (1910-2009) tapybos darbų ir Palmiros Damijonaitienės tautinių juostų paroda.
Iš 2019 metų Lietuvos kultūros sostinės Rokiškio į Šiaulius atkeliaujančioje parodoje – tautinės kultūros paveldas – tapytojos Monikos Bičiūnienės ir juostų audėjos, juostų diplomate vadinamos Palmiros Damijonaitienės kūryba.
Maloniai kviečiame!
Paroda veiks iki kovo 6 d.
„Laiptų galerijoje” iki vasario 6 d. galima apžiūrėti Raimundo Sližio (1952-2008) tapybos parodą, iki vasario 5 d. – tarptautinę fotografijų, grafikos parodą „Žiupsnelis druskos”. Autoriai: Alvydas Šalkauskas, Ieva Caruka, Diana Arslanova.

Koncertas „Prisiminimai“
2019-02-05 18:00 (Europe/Moscow) | „Polifonijos” salė
Šiaulių kamerinės salės „Polifonija“ pavasario koncertų ciklą „Muzika pro atvirą langą“ pradedame su fortepijoniniu duetu „Baltas garsas“ (Vokietija). Į Lietuvą su specialiai paruošta programa „Prisiminimai“ sugrįžta pasaulio muzikos perlai, kūrinius fortepijonui keturioms rankoms skambinantys Giedrė Žalytė ir Rimvydas Kisevičius.

Giedrės Žalytės-Lutz ir Rimvydo Kisevičiaus nauja koncertinė programa „Prisiminimai“ – tarsi padėka savo gimtajam kraštui ir jo žmonėms. Prisiminimus galima apibrėžti skirtingai, tačiau jie visada susiję su patirtimi. Šiuose „Prisiminimuose“ – sukaupta atlikėjų patirtis, žodžiais neišreiškiami išgyvenimai, mintys ir jausmai. Visi tos patirties prisodrinti garsai vienaip ar kitaip paliečia klausytoją – galbūt kaip švelnus glustelėjimas, o kartais – kaip žiežirba ar žaibas, akimirksniu nušviečiantis mūsų esybę, giliai sielos gelmėse glūdinčius praeities ir dabarties klodus bei priverčiantis susimąstyti apie tai, kas svarbu, o į ką galima pažvelgti tik kaip į momentinę dekoraciją. Vieną akimirką keičia kita. Pajuntame, kiek daug vis dėlto patyrėme. Ir kartu laukiame kitos, staiga ryškiai suliepsnosiančios ir apšviesiančios žiežirbos.
„Džiugu, kad šie muzikai, vieni iš daugelio po pasaulį išsibarsčiusių perlų, netrukus „įkris“ mums tiesiai į glėbį. Belieka jais džiaugtis, grožėtis, gėrėtis ir įsiklausyti į jų muzikinius pasakojimus.
Vokietijos menotyrininkė Barbara Brockstedt sąlytį su menu, kuris yra mūsų tapatybės dalis, yra palyginusi su grįžimu į tėvynę. Tęsdama jos mintį, galiu daryti išvadą, kad tėvynė lydi menininkus visur ir visada. Tad leiskime ir mes Giedrei ir Rimvydui išgirsti jų muzikos sukeltą Jūsų sielų skambesį ir praturtinti jų tėvynės suvokimą, kurį jie išsiveš, skelbdami pasauliui apie mus ir primindami mums apie mus pačius. Įsijunkime į šį gaivinantį dialogą.“ – mintimis dalinasi Irena Ülkekul

PROGRAMA:
Samuel Barber (1910-1981)
Waltz / Pas de deux / Two-Step / Hesitation Tango (Souvenirs Op. 28)
Philip Glass (1937)
Opening („Glassworks“)
I und IV Movements („Four Movements“)
Closing („Mishima“)
Astor Piazzolla (1921-1992)
Café 1930 / Bordell 1900 / Nightclub 1960 (Histoire du Tango)
George Gershwin (1898-1937)
Rhapsody in Blue

APIE ATLIKĖJUS:
Giedrės Lutz ir Rimvydo Kisevičiaus duetas gyvuoja jau 18 metų. Muzikuoti kartu pianistai pradėjo susikirtus keliams Lietuvos Muzikos Akademijoje Vilniuje, kur abu studijavo Prof. V. Vitaitės fortepijono klasėje. Vėliau kaip fortepijoninis duetas patirties sėmėsi pas prof. K. Grybauską. Menų universitete Berlyne su duetu dirbo žinomas vengrų pianistas prof. L. Simon.

Tarptautiniame fortepijoninių ansamblių konkurse Kaune 2000 m. Giedrės ir Rimvydo duetas laimėjo III premiją, o 2002 m. – I premiją bei diplomą uz geriausią privalomo kūrinio interpretaciją. 2001 m. duetas tapo I vietos nugalėtojais konkurse „Ciudad de San Sebastian” (Ispanija). Sėkmė pianistų asamblį lydėjo ir 2007 m. Druskininkuose, kur tarptautiname konkurse „Muzika be sienų” pelnė laureatų vardus: I v. kategorijoje koncertai su kameriniu orkestru ir II v. kategorijoje kamerinė muzika.
2002 m. ir 2003 m. uz muzikinius nuopelnus atlikėjai buvo apdovanoti Lietuvos Respublikos Prezidentūroje.
Pianistai yra nuolat kviečiami dalyvauti įvairiuose muzikiniuose projektuose kaip solistai ar ansamblių dalyviai. Atlikėjai sėkmingai pasirodė daugelyje tarptautinių festivalių („Atžalynas”, „Skambanti banga”, „Sugrįžimai”, „Potsdamer Schlössernacht”, „Fête de la musique”, „Lange Nacht der Museen” ir kt). Muzikai koncertavo tokiose salėse kaip Philharmonie Kammermusiksaal Berlin, Konzerthaus Berlin, Französische Friedrichstadtkirche Berlin, Nikolaisaal Potsdam; Lietuvos nacionalinėje filharmonijoje, Kauno valstybinėje filharmonijoje, Klaipėdos muzikiniame teatre ir kt.

Šiuo metu Giedrė Lutz ir Rimvydas Kisevičius gyvena ir dirba Berlyne. Šalia įvairiapusiškos koncertinės veiklos Giedrė dėsto nuosavoje fortepijono studijoje. Rimvydas vadovauja savo 2007 m. įkurtai muzikos mokyklai „KontraPunkt”. Abiejų pianistų mokiniai yra tapę laureatais Vokietijoje rengiamuose konkursuose „Jugend musiziert”.

Bilietų kaina 7 ir 4 € (nuolaida taikoma moksleiviams, studentams, senjorams ir neįgaliems pateikus pažymėjimą).
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07
Nuoroda internetu: https://www.ticketmarket.lt/lt/e/renginys/fortepijoninis-duetas-baltas-garsas-prisiminimai-polifonijos-sale-bilietai-20190205

Visą sausio mėnesį galite įsigyti „Muzika pro atvirą langą“ ABONEMENTUS! 3 pasirinkti šio ciklo koncertai tik už 15 eurų. ABONEMENTUS galite įsigyti TIK Aušros al. 15, kamerinės salės „Polifonija“ kasoje.

Prancūzų kino festivalis ,,Žiemos ekranai“
2019-01-31 18:00 - 2019-02-02 18:00 (Europe/Moscow) | Šiaulių dailės galerija
14-asis prancūzų kino festivalis ,,Žiemos ekranai“ kviečia jus pasitikti… naują pradžią. Netgi rengiant pripažinimo sulaukusį festivalį, kuriame, atrodo, viskas jau puikiai sustyguota, svarbia užduotimi išlieka nuolat tobulėti, nebijoti pokyčių bei eiti koja kojon su naujovėmis. Norėdami padovanoti patį
geriausią prancūzų kino festivalį, atsinaujiname ir stengiamės dar labiau jį priartinti prie Jūsų.
Šiemet festivalis atkeliauja net į dvylika Lietuvos miestų. Kine ,,naujos pradžios“ – dažnai sutinkamas motyvas. Kartais herojai patys nusprendžia keisti gyvenimą, kartais permainas atneša naujos pažintys, o kartais viską paprasčiausiai sudėlioja likimas. Visai kaip mes patys, pagrindiniai filmų veikėjai neretai atsiduria situacijose, reikalaujančiose keistis, susiimti ar atrasti naujų jėgų. O gal suvokti save, grįžtant prie ištakų, kaip tai daro filmo „Gy“ herojus, atsitiesti po nelaimingo įvykio kaip filmo „Besmegenis“ veikėjai, išsivaduoti nuo priklausomybės kaip „Maldoje“, patirti kardinalius pokyčius lyg filme „Važiuojam, jaunuoliai!“ arba kaip Antuanui iš ,,Pirmakursių“ nertis iš kailio, bandant išlaikyti egzaminą. Visa tai – savotiškos naujos pradžios, iš kurių kine gimsta siužetas, socialinis kontekstas bei charizmatiški, mūsų gyvenimą praturtinantys personažai.
Šiemet kviečiame išvysti dviejų prancūzų kino žvaigždžių retrospektyvas. Pirmoji – režisieriaus Henri-Georges‘o Clouzot, dirbusio su tokiais aktoriais, kaip Yves‘as Montand‘as, Charles‘as Vanel‘is ir Simone Signoret. Kūrėjas filmuose vaizduoja sudėtingą laikmetį ir personažus tuo pačiu meistriškai
išlaikydamas įtampą bei įterpdamas netikėtų siužeto vingių. Clouzot yra sukūręs tokius nepamirštamus filmus kaip ,,Atlygis už baimę“ ar ,,Apsėstieji“. Režisieriaus polinkį eksperimentuoti bei naujų rakursų paieškas puikiai vaizduoja dokumentinis filmas, nagrinėjantis jo taip ir nepabaigtą kūrinį ,,Pragaras“. Pastarajame taip pat išvysime Romy Schneider, kuriai skirta antroji ,,Žiemos ekranų“ retrospektyva. Aktorė gimė ir pirmuosius karjeros žingsnius žengė Vokietijoje. Vėliau karjerą tęsė Prancūzijoje, kurioje tapo kino ikona. Romy Schneider dirbo su garsiausiais praėjusio amžiaus 7-9 dešimtmečių režisieriais, tarp jų ir Claude‘u Sautet, nuo kurio filmų Schneider vardas jau nebeatsiejamas.
Jaunųjų žiūrovų laukia specialūs kino seansai ir renginiai.
Festivalio organizatoriai, Prancūzų institutas Lietuvoje bei visi 14-ųjų ,,Žiemos ekranų“ rėmėjai linki atrasti, o kai kam galbūt nauju žvilgsniu išvysti filmus, aktorius ir jų pasakojamas istorijas. Džiaugiamės atrasdami kiną kartu!
Prancūzų institutas Lietuvoje
PROGRAMA ŠIAULIUOSE
Šiaulių dailės galerija
Vilniaus g. 245, siauliugalerija.lt
01.31 KETVIRTADIENIS / JEUDI
18:00 Gasparas vestuvėse / Gaspard va au mariage, 2017, 103’
02.01 PENKTADIENIS / VENDREDI
18:00 Sezaras ir Rozali / César et Rosalie, 1972,
20:30 Atlygis už baimę / Le aalaire de la peur, 1953, 131’
02.02 ŠEŠTADIENIS / SAMEDI
18:00 Maksas ir metalo prekeiviai / Max et les ferrailleurs, 1971, 112’

Plačiau apie filmus
GASPARAS VESTUVĖSE
GASPARD VA AU MARIAGE
Režisierius/Réalisation Antony Cordier
Vaidina/Avec Félix Cordier, Laetitia Dosch
Komiška drama/Comédie dramatique
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
2017, 103 min.
Prancūzija/France
N-13
25-erių Gasparas beveik nebendrauja su savo šeima. Viskas pasikeičia, kai tėvas pakviečia jį į savo vestuves. Gasparas nori namiškiams sudaryti kuo geresnį įspūdį, todėl į vestuves pakviečia nepažįstamąją Laurą, kuri už atlygį sutinka apsimesti jo mergina. Tačiau grįžęs namo, vaikinas sunkiai sutaria su savo ekscentriška šeima, kurios pragyvenimo šaltinis – namų ūkyje įkurtas zoologijos sodas…
Antony Cordier – pripažintas režisierius ir scenaristas. Pirmasis ilgametražis Cordier filmas „Šalti dušai“ sulaukė pasisekimo ir tarp žiūrovų, ir kritikų. „Gasparas vestuvėse“ – trečiasis ilgametražis režisieriaus filmas. Pagrindinių vaidmenų atlikėjai Félix’as Moati ir Laetitia Dosch jau kelis kartus įvertinti už vaidmenis įvairiuose kino filmuose.
HENRI-GEORGES’O FILMŲ RETROSPEKTYVA
RÉTROSPECTIVE HENRI-GEORGES CLOUZOT
Henri-Georges’as Clouzot – legendinis prancūzų režisierius ir scenarijaus autorius. Jis tikras trilerio žanro ir įtampos kūrimo meistras. Jo kūryba nuo seno lyginama su Alfred’o Hitchcock’o filmais. Clouzot labai gerbė Hitchcock’ą, todėl vertino šiuos sugretinimus. Clouzot filmai pelnė apdovanojimus
prestižiniuose Kanų, Berlyno, Venecijos ir kituose kino festivaliuose. Režisierius puikiai žinomas ne tik Prancūzijoje, bet ir visame pasaulyje, jo kūryba dažnai atsiduria geriausių filmų sąrašuose.
ATLYGIS UŽ BAIMĘ
LA SALAIRE DE LA PEUR
Režisierius/Réalisation Henri-Georges Clouzot
Vaidina/Avec Yves Montand, Charles Vanel
Nuotykių, trileris/Aventure, thriller
Orginalo kalba prancūzų, italų, ispanų, anglų/VO français, italien, espagnol, anglais
Subtitrai lietuvių ir anglų kalbomis/Sous-titres lituanien et anglais
1953, 131 min.
Prancūzija/France
N-13
Centrinės Amerikos kuro bendrovės darbuotojai gauna pasiūlymą sunkvežimiais vežti pavojingą krovinį su nitroglicerinu, kad būtų galima užgesinti gaisrą naftos gręžinyje. Atlygis milžiniškas, kalnų keliai siauri ir klaidūs, krovinys labai pavojingas. Keturi vyrai leidžiasi į ilgą kvapą gniaužiančią kelionę…
„Atlygis už baimę“ išgarsino Henri-Georges’ą Clouzot visame pasaulyje. Filmas pelnė du prestižiškiausius kino apdovanojimus – Auksinę palmės šakelę Kanų kino festivalyje ir „Auksinį lokį“ Berlyno filmų festivalyje.
Aktorius Charles’as Vanel’is taip pat buvo apdovanotas Kanų kino festivalyje. Pagrindinio vaidmens atlikėjas Yves’as Montand’as – aktorius ir dainininkas, vienas garsiausių Prancūzijos kultūros atstovų. 1977-aisiais Holivude „Atlygį už baimę“ perdirbo režisierius William’as Friedkin’as. Jo sukurta versija „Burtininkas“ yra kūrybiška ir savita, dabar šis filmas taip pat laikomas kino klasika.
PROGRAMA ROMY SCHNEIDER
PROGRAMME EN HOMMAGE À ROMY SCHNEIDER
Romy Schneider – austrų kilmės aktorė, labiausiai išgarsėjusi Prancūzijoje. Jos kūryba įvertinta gausybe
apdovanojimų, tarp jų – ir dvi prestižinės „Cezario“ statulėlės. Nors Romy Schneider mirė gana jauna, ji
spėjo sukurti nemažai įsimintinų vaidmenų. Pasaulyje aktorė labiausiai žinoma už vaidmenį filme
„Baseinas“, kuriame ji dirbo kartu su savo buvusiu mylimuoju Alain’u Delon’u. Kino kritikai beveik
vienareikšmiškai sutaria, kad geriausi Schneider vaidmenys buvo sukurti režisieriaus Claude’o Sautet
filmuose. Su šiuo režisieriumi aktorė dirbo net penkiuose filmuose. Festivalyje išvysite tris labiausiai
pripažintus Sautet darbus, kuriuose vaidino Romy Schneider.

MAKSAS IR METALO PREKEIVIAI
MAX ET LES FERRAILLEURS
Režisierius/Réalisation Claude Sautet
Vaidina/Avec Michel Piccoli, Romy Schneider
Kriminalinis, drama/Policier, drame
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
1971, 112 min.
Prancūzija/France
N-13
Policininkas Maksas nori sulaikyti smulkių vagišių grupuotę. Pakeitęs tapatybę, Maksas sukurpia iš pažiūros nepriekaištingą planą pričiupti vagis nusikaltimo vietoje. Jo taikomi metodai kelia klausimų paties policininko moralės atžvilgiu. Deja, Maksas tai suvokia jau per vėlai…
Aktorius Michel’is Piccoli taip norėjo gauti vaidmenį šiame filme, kad į atranką atsinešė tikrą specialiai pasiūtą policininko kostiumą. Jis yra vienas garsiausių visų laikų Prancūzijos aktorių, dirbęs su tokiais režisieriais, kaip Marco Ferreri ir Luis’as Buñuel’is. Per savo ilgą karjerą Michel’is Piccoli už vaidybą pelnė net šešiolika apdovanojimų, tarp jų – „Sidabrinis lokys“ Berlyno filmų festivalyje ir geriausio aktoriaus apdovanojimas Kanų kino festivalyje. Michel’is Piccoli kartu su Romy Schneider suvaidino net septyniuose filmuose, tris iš jų režisavo Claude’as Sautet.

SEZARAS IR ROZALI
CÉSAR ET ROSALIE
Režisierius/Réalisation Claude Sautet
Vaidina/Avec Yves Montand, Romy Schneider, Sami Frey
Ramantinė drama/Drame romantique
Orginalo kalba prancūzų/VO français
Subtitrai lietuvių ir anglų kalbomis/Sous-titres lituanien et anglais
1972, 110 min.
Prancūzija/France
N-13
Sezaras – savimi pasitikintis energingas vyras. Jis dirba metalo laužo viršininku ir nestokoja pinigų. Rozali – Sezaro mergina. Judviejų idilę sujaukia menininkas Davidas, buvęs Rozali mylimasis. Rozali ir Davidas tebemyli vienas kitą. Du vyrai varžosi dėl tos pačios moters meilės, ši kova netikėtai juos suartina…
Už vaidmenį filme „Sezaras ir Rozali“ Yves’as Montand’as gavo prestižinį „David di Donatello“ apdovanojimą, kuris Italijoje prilygsta „Oskaro“ apdovanojimui. Aktorius Sami Frey’us yra dirbęs su tokiais režisieriais, kaip Jean’as Luc’as Godard’as, Agnès Varda ir Henri-George’as Clouzot. Filme vaizduojamus piešinius sukūrė garsūs menininkai, komiksų kūrėjai Jean’as-Marc’as Laureau ir Claude’as Poppé.

Spektaklis „Kakė Makė ir atversta knyga“
2019-01-27 12:00 (Europe/Moscow) | Koncertų salė „Saulė”
(Spektaklis sukurtas pagal Linos Žutautės knygeles „Kakė Makė ir Dantukų fėjos puota“ bei „Kakė Makė ir pabėgusios ausys“)
Inscenizacijos autorė ir režisierė – Virginija Kuklytė
Kompozitorius – Faustas Venckus
Choreografė – Sigita Mikalauskaitė
Kostiumų dailininkė – Vita Eidimtaitė
Scenos inžinieriai – Roman Duda, Dmitrij Makovejev
Vaidina: Paulė Konstancija Giniotaitė, Adelė Teresiūtė-Aukštikalnė, Rokas Petrauskas, Šarūnas Navickas, Šarūnas Gedvilas, Leonas Milius, Eimantas Pakalka, Laurynas Jurgelis, Marta Lipčienė, Gabrielė Rudzienė
„Abi knygelės, pagal kurias pastatytas spektaklis, – tai mano bandymas kiek kitaip pažvelgti į kasdienes, kiekvienoje šeimoje nutinkančias situacijas. Dantukų valymas vaikams dažniausiai būna nemaloni „procedūra“, todėl ieškodama atsakymo į klausimą „Kodėl reikia valytis dantis?“ norėjau pažvelgti kūrybiškai ir linksmai. „Kakė Makė ir pabėgusios ausys“ – tai kita puikiai žinoma istorija, kai kartais ir mažiems, ir dideliems ausys netikėtai ima ir pabėga. Ar taip gali atsitikti iš tikrųjų? Žinoma, kad ne. Bet jei pasitelki fantaziją, nutinka įvairiausių netikėtų dalykų!” – savo mintimis apie knygeles, pagal kurias pastatytas spektaklis, dalijosi autorė Lina Žutautė.
Kalbėdama apie savo trečiąjį Kakės Makės spektaklio pastatymą, režisierė Virginija Kuklytė atskleidžia, jog jai labai svarbu, kad kiekvieno spektaklio apie Kakę Makę pagrindas būtų šeima ir netikėta staigmena vaikams: „Abiejų knygelių istorijos puikiai susijungė į vieną. Kai vaikui nuobodu ką nors daryti, jis užsižaidžia ir kartais negirdi, ką jam sako tėvai. Situacija dažnai atpažįstama daugelio namuose, todėl mūsų komandos tikslas – pažvelgti į tai kūrybiškai, smagiai ir linksmai. Šiame spektaklyje iš knygelių į sceną žengs labai daug personažų: vaikus smagiai valytis dantukus pamokys Dantukų fėja, visus linksmins šuniukas Čiūčia, stebins iš mėnulio atkeliavę trys nykštukai, Kakę Makę aplankys Mamaisa ir Nanaisa. Išlaikydama pirmų dviejų spektaklių stilistiką siekiu, kad jaunasis žiūrovas jaustųsi kaip namuose, kad spektaklis vyktų kamerinėje erdvėje, o visos dekoracijos būtų kuriamos rankomis. Spektaklyje išgirsite net penkias naujas Kakės Makės dainas. „Kakė Makė ir atversta knyga“ – tai personažai, iš knygelės žengiantys į sceną, kviečiantys visas šeimas prieš miegą atsiversti knygą kartu.“

Spektaklis „Kasykla“
2019-01-25 18:30 (Europe/Moscow) | Šiaulių dramos teatras
Valstybinio Šiaulių dramos teatro premjera „Kasykla“

KASYKLA (N-14)
Michal Walczak
Dviejų dalių spektaklis
Režisierius – Artūras Areima
Scenografas – Artūras Areima
Scenografo asistentė – Barbora Skaburskė
Kostiumų dailininkė – Monika Gurskytė
Kompozitorius, video menininkas – Dominykas Morkūnas
Šviesų dailininkas – Julius Kuršys

Iš lenkų kalbos vertė Andrius Jevsejevas

VAIDINA:

Nepažįstamasis/Adzikas – Valerijus Kazlauskas
Moteris (jo motina) – Jūratė Budriūnaitė
Vladekas (tėvas) – Mindaugas Jurevičius
Valekas (senelis) – Juozas Bindokas
Julija (pana) – Giedrė Žaliauskaitė
Direktorius (Julijos tėvas) – Aurimas Pintulis
Ministrantas (kunigas) – Aidas Matutis
Ramunė – Inga Jarkova
Žaliasis – Anicetas Gendvilas
Šunelis-Waršuva – Vilija Paleckaitė
Karalienė – Paulius Ignatavičius
Karalius – Aurimas Žvinys

Spektaklį „Kasykla“ pagal žinomo jaunosios kartos lenkų dramaturgo Michalo Walczako pjesę stato drąsiais režisūriniais sprendimais garsėjantis režisierius Artūras Areima. Režisierius yra vienas įdomiausių jaunosios kartos teatro kūrėjų Lietuvoje.

„Kasykla“ – pirmasis iš Šiaulių kilusio režisieriaus A. Areimos darbas gimtajame mieste. Simboliška, kad ir spektaklio tema glaudžiai siesis su Šiaulių miesto realijomis.

„Kasykla“ pasakoja keistą istorija apie „liūdną miestą, kuriame niekada nevykdavo nieko įdomaus, ypač nuo tada, kai uždarė kasyklą“. Miesto gyventojams netekus pagrindinio pragyvenimo šaltinio, atsiskleidžia neišsipildžiusios svajonės ir troškimai, jų neapleidžia skausmas dėl to, kas yra prarasta. Ši situacija leidžia pažvelgti į savo gyvenimą tarsi iš šalies, atskleidžia miesto gyventojų beviltišką įstrigimą kasdienybės rutinoje. Tačiau režisieriui A. Areimai svarbu ne kiekvieno personažo vertė ar jo savybės, bet santykis su kitais nariais, su sistema, pačiu miestu bei tai, kaip kiekvienas iš mūsų ir pats miestas daro įtaką bendruomeniškumui. Pasak režisieriaus, darbo praradimas nėra gyvenimo praradimas. Į šią problemą jis siūlo žiūrėti ironiškai ir su humoru, neprarandant gyvenimo džiaugsmo ir vilties.

Režisierius yra įsitikinęs, kad spektaklis „Kasykla“ galėtų paskatinti Šiaulių miesto gyventojus pasidalinti bendrai išgyventa patirtimi ir apmąstyti dabartinę miesto situaciją: ką galime nuveikti, kad miestas taptų gyvesnis ir konkurencingesnis, mažėtų migracija ir miesto nepaliktų jauni žmonės, nebematantys čia ateities perspektyvų. Tad šis spektaklis pirmiausia skiriamas Šiaulių miesto ir regiono publikai, bet tuo pačiu jis aktualus daugelio Lietuvos miestų ir miestelių gyventojams.

Tai ne pirmas režisieriaus susitikimas su Michalo Walczako dramine kūryba. Savitu magišku realizmu ir aktualia tematika pasižyminčią M.Walczako pjesę „Kelionė į kambario vidų“ A. Areima 2008 m. pasirinko ir savo režisūriniam debiutui. Šiandien režisierius yra pripažinta ir ryški Lietuvos teatro figūra. Jo darbai ne sykį sulaukė aukščiausių scenos meno apdovanojimų: 2013 m. už naujų sceninės išraiškos formų paieškas A. Areima apdovanotas Boriso Dauguviečio auskaru, 2015 m. – nominuotas Auksiniam scenos kryžiui režisieriaus kategorijoje, 2014 metais Kultūros ministerijos įvertintas Jaunojo kūrėjo premija, pernykščiuose Auksiniuose scenos kryžiuose jo režisuotas spektaklis ,,Mechaninė širdis“ buvo pripažintas geriausiu metų spektakliu vaikams ir jaunimui, o su Lietuvos Kultūros tarybos parama šią vasarą vykusiame didžiausiame pasaulyje menų festivalyje Edinburgh Fringe už spektaklio ,,Po ledu“ režisūrą A. Areima įvertintas specialiuoju prizu – ,,Jawbone“ apdovanojimu už įsimintiniausią festivalio spektaklį. Režisieriaus darbai – spektaklis ,,Julijus Cezaris“, sukurtas kartu su OKT/Vilniaus miesto teatru, Nacionaliniame Kauno dramos teatre pristatyti ,,Plėšikai“, ,,Vyšnių sodas“, ,,Kartu“, AAT|Artūro Areimos teatre gimę spektakliai ,,Po ledu“, ,,Ričardas II: Post factum“, ,,Nevyklis“, ,,Antikristas“ bei kiti – nuolat išprovokuoja kritikų ir žiūrovų diskusijas.

M.Walczako (g. 1979) pjesės yra išverstos į daugelį kalbų, jos plačiai statomos Europos ir JAV teatruose. Autoriaus kūrybai būdingas tragikomiškas, grubokas ir gana tiesmukas požiūris į žmonių santykius. Pjesėse jungiamos skirtingos teatro tradicijos, persipina siurrealistinio ir absurdo teatro elementai. Tad šis spektaklis turėtų intriguoti tiek savo tematika, tiek meninės raiškos būdais.
Premjera – 2017 m. gegužės 12 d.
Spektaklio trukmė – 2 val. 40 min.

Bilietus galima įsigyti Šiaulių kultūros centro kasoje, internetu ticketmarket.lt, „Ticket Market“ kasose ir „PayPost“ skyriuose.
Kaina nuo 12 Eur

Arno Markevičiaus motyvacinis seminaras
2019-01-25 17:00 (Europe/Moscow) | P. Višinskio viešoji biblioteka
Penktadienį, 17 val. kviečiame į Arno Markevičiaus nemokamą motyvacinį seminarą „Kas mus skiria nuo gyvenimo, kurio išties norime?“
A. Markevičius – profesionalus lektorius, mokymų vedėjas, verslininkas, savo žinias ir įgūdžius nuolat tobulinantis Lietuvos bei užsienio seminaruose, konferencijose.
„Šia veikla užsiimu nes noriu, kad ateities kartos augtų emociškai stipriuose ir sąmoninguose namuose. To siekiu padėdamas žmonėms metodiškai atpažinti vidinius konfliktus ir savarankiškai transformuoti gyvenimą. Kurdami saviugdos mokymus, patikrintų praktikų pagalba, spartėjančiais žingsniais einame vizijos link“.
Seminaras vyks Šiaulių apskrities Povilo Višinskio viešosios bibliotekos Konferencijų salėje.
Renginys nemokamas.

Valdo Lacko koncertas
2019-01-24 19:00 (Europe/Moscow) | Šiaulių arena
Dainų autorius ir atlikėjas Valdas Lacko kviečia į dvejų dalių koncertinę programą, kurios metu skambės autorinės atlikėjo dainos tokios, kaip „Du sparnai”, „Meilė dar gyva”, „Tik sapne”, „Bekraščiai vandenynai”, „Įsimylėjom kartą”, ” ir daugelis kitų Lietuvos radijo stotyse plačiai skambančios Valdo dainos . Muzikinę programą nuspalvins ir keletas pasaulinių hitų.
Dainų autorių scenoje lydės dvi pritariančiosios vokalistės bei šokėjų duetas. Laukia betarpiškas ir jaukus koncertas.
Pagrindinė renginio informacija
Baro stalai (aukštos kėdės): Nr. 30-38 ir Nr. 44-45
Stalai 4 ir 8 vietų: vietos prie stalų nėra numeruojamos
Nuolaidos: netaikomos
Nemokamai: vaikai nemokamai neįleidžiami
Renginio trukmė: ~ 1 val. 30 min.
Išankstiniai užsakymai (24 val. iki renginio pradžios):Vietoms prie staliukų priimami išankstiniai vaišių užsakymai. Užsisakant iš anksto taikoma 10% nuolaida. Kreiptis tiesiogiai telefonu: +370 671 34 555 TIK DĖL VAIŠIŲ UŽSAKYMŲ
Organizatorius: VšĮ „Pramogų sala“
Svarbi informacija
Bilietus įsigyti galima visose TICKETMARKET kasose (Šiaulių arena (II-V 16.00-19.00 val. Renginio dieną 2 val. prieš renginį, tel. 8 41 460 005), PC „Saulės miestas” (I – VII 10.00-21.00 val.; tel. 8 41 422 421), PPC „Akropolis” (I-VII 10.00-21.00 val.), internetu www.ticketmarket.lt
Vienu kartu galima užsakyti ne daugiau kaip 15 bilietų, perkant internetu
Bilietų kainos: 13 €
Bilietams yra taikomi mokesčiai
Bilietai yra negrąžinami ir nekeičiami
Daugiau informacijos visą parą: tel. 1588 (pagal Jūsų ryšio operatoriaus tarifus)

Braziliškos muzikos koncertas SAMBA DA MINHA TERRA
2019-01-24 19:00 (Europe/Moscow) | Koncertų salė „Saulė”
Žodis terra šiuo atveju reiškia žemę arba šalį, didžiausią Pietų Amerikoje – Braziliją. Dėl daugybės vingių šios šalies istorijoje šiandien šis milžiniškas kraštas yra tikras kultūrų katilas, kuriame kunkuliuoja skirtingos tradicijos, kalbos ir muzika. Projekto muzikantai savo koncertu trokšta publikai atskleisti neatrastas, intriguojančias ir stebinančias Brazilijos kultūros puses. Įtraukiantys ritmai ir jausmingos istorijos iš skirtingų Brazilijos regionų, muzika kelianti daug emocijų ir priverčianti pasijusti laimingu – tokia muzikinė kelionė po terra laukia klausytojų.
„Samba da Minha Terra“ – tai jungtinis brazilų muzikantų ir lietuvės vokalistės projektas. Kiekvienas jų jaučia asmenišką ryšį su braziliška muzika dėl skirtingų patirčių. Bosistas Matheus Nicolaiewsky (BR), gitaristas Djamen Farias (BR) ir vokalistė Eglė Petrošiūtė (LT) susipažino Nyderlanduose, kur visi intensyviai studijavo džiazo muziką ir įsigilino į improvizacijos meną. Tuo pat metu tyrinėdami ir brazilišką muziką, januoliai suprato, kad joje tiek grožio ir laisvės, kad jie negali nebūti to dalimi. Kažkada trijulė pradėjo nuo įdomiausių ir gražiausių per pastaruosius metus rastų brazilų kompozitorių ir folk kūrinių, o šiandien programoje – ir jų pačių dainos. Jaudinantys samba, samba funk, bossa, baião, partido alto ir kiti ritmai įtraukia jau nuo pirmų perkusijos dūžių, o kur dar po kelių taktų prasidedančios nepaprasto grožio melodijos!
Ypatingas šio projekto svečias – unikalus būgnininkas, perkusininkas, dainininkas ir tikras šoumenas Fernando Paiva Da Silva (BR), kuris per ilgą savo karjerą yra ne tik pats surengęs gausybę originalių projektų, bet ir grojęs su tokiomis žvaigždėmis kaip Joe Zawinul, Lionel Ritchie, Hermeto Pascoal, Toninho Horta, Marc Murphy, Raul De Souza, Vienna Art Orquestra ir kitais garsiais atlikėjais. Fernando atliekami solo – tai spalvingi ir uždegantys mini šou, vien dėl kurių verta pamatyti šį projektą.
Eglė Petrošiūtė – vokalas
Matheus Nicolaiewsky – bosinė gitara
Djamen Farias – gitara, vokalas
Fernando Paiva da Silva – būgnai, vokalas

Evos Tombak knygos „Minčių žvėrynas“ pristatymas
2019-01-24 17:30 (Europe/Moscow) | P. Višinskio viešoji biblioteka
Sausio 24 d., ketvirtadienį, 17.30 val. Šiaulių apskrities Povilo Višinskio viešosios bibliotekos Mažojoje salėje vyks Evos Tombak knygos „Minčių žvėrynas“ pristatymas.
Eva Tombak kviečia į minčių zoologijos sodą, kuriame kalbėsime ne apie minčių galią, bet apie tai, kad nesame mūsų mintys.
Renginys nemokamas.

COLOURS OF BUBBLES koncertas
2019-01-19 19:00 (Europe/Moscow) | Koncertų salė „Saulė”
AKUSTINIS COLOURS OF BUBBLES KONCERTAS HOME ŠIAULIUOSE

2018 mums buvo pilni įvykių. Juose:
• išoperuotos ausys
• koncertinis #UntoldStory CD ir vinilo plokštelė
• koncertų turas Kinijoje
• bernvakaris Kinijoje
• remiksų albumas #GAMMA
• vestuvės
• aplankyti kaimynai Lenkijoje, Latvijoje ir Estijoe
• trys koncertai su grupės nariais tapusiais Šv. Kristoforo kamerinio orkestro muzikantais. Vienas jų – kunigaikštiškas pasirodymas Trakų pilyje
• ramus ruduo ir kūrybai dedikuota žiema.

Todėl 2019 pradžioje kviečiam į savo namus akustiniuose turo „Home“ koncertuose, po kurių – Colours of Bubbles atostogos ir naujo albumo kūryba.

Sausio 19 dieną, koncertų salėje „Saulė“ papasakosim istorijų, klausysim jūsų ir, pažadam, subrauksim bent po vieną iš visų kūrybos etapų.

LNDT spektaklis „Trys seserys“
2019-01-19 18:00 (Europe/Moscow) | Šiaulių dramos teatras
Režisierė Yana Ross: „Prieš porą metų sėdėdama kavinėje Vilniuje stebėjau tokį vaizdą: užėjo graži karininkų kompanija (lenkų lakūnai) su lietuvaitėmis už parankių. Valgė, šoko, juokėsi, o man kažkodėl tai priminė Europą prieš Antrąjį pasaulinį karą, kai kariuomenė buvo mobilizuota, vyko tarptautinės pratybos ir, aišku, mezgėsi tarptautiniai romanai… Pajutau, kad A. Čechovas apie tai rašė likus vos daugiau nei dešimtmečiui iki Pirmojo pasaulinio karo, kai padėtis Europoje buvo labai panaši į dabartinę.
Pjesės „Trys seserys“ negaliu atskirti nuo visos teatrinės A. Čechovo kūrybos. Man atrodo, jis rašė vieną ilgą nesibaigiančią pjesę. Tos pačios temos, tie patys personažai – tik su kitais vardais. Bet viskas yra apie labai trapią ir trumpą mūsų egzistenciją šitoje žemėje. Apie tai, kiek mes turime drąsos priimti atsakomybę už sąmoningą sekundę, vadinamą gyvybe.
A. Čechovas į praeitį žiūri labai pragmatiškai ir ciniškai. Kai, pavyzdžiui, vienas iš personažų sako, kad po dviejų šimtų metų žmonės pasikeis, tai skamba kaip puiki gydytojo ironija. Žmogaus atmintis trumpa, ir jeigu jis tam tikrų dalykų nepatirs savo kailiu, iš praeities nepasimokys. Labai patogu kaltinti dabartinę kartą ir laiką, nostalgiškai kalbėti apie praeitį, kai viskas buvo lėčiau, mandagiau ir pigiau… Bet tai ir yra senosios kultūros demaskavimas, generacijų duobė, kurią A. Čechovas išryškina.
Čechovas neturi iliuzijų dėl žmogaus prigimties. Jis labai blaiviai mato kiekvieną gyvenimo etapą, išanalizuoja ir prapjauna sielos pūlinį – kaip geras chirurgas.“

Giulijos koncertas su grupe „Combo Band“ – „Kelionė pas tave“
2019-01-18 18:00 (Europe/Moscow) | Koncertų salė „Saulė”
Seniai pastebėta, kad muzika yra kažkas magiško. Tokia yra dainų autorė ir atlikėja Giulija bei jos dainos, kurios pasižymi jausmingumu, svajingumu, liūdesiu, džiaugsmu ir gyvenimiška patirtimi.
Kiekviena Giulijos muzikinė kelionė turi tikslą – susitikti su savo muzikos gerbėjais ir klausytojais bei padovanoti savo išskirtinio balso skambėjimą, jausmus ir ilgesį.
Emocijomis spindinti, jausmais spinduliuojanti muzikos šventė jus lydės viso koncerto metu, nuo pirmų , iki paskutinių akordų.
Koncerto „Kelionė pas tave“ metu girdėsite naujas, nesenai pasirodžiusias dainas ir laiko patikrintas populiariausias Giulijos dainas, kurios bus atliktos naujovišku, savitu ir tuo pačiu metu įprastu, ausiai maloniu skambesiu.
Tikimės, kad dainininkė Giulija, turinti didžiulę kūrybinę ir sceninę patirtį, savo dainų giliais tekstais, visiems suprantamomis melodijomis, visada dainuojanti širdimi, nepaliks nei vieno abejingo.
Su Giulija scenoje pasirodys grupė „Combo Band“ , boso gitara Arūnas Armonas, gitara Marius Franckevičius, mušamieji Kęstutis Leonavičius, klavišiniai Linas Janušauskas.
Atlikėjaa Giulija nuoširdžiai laukia susitikimo su Jumis, Jūsų mieste !

Arvydo Anušausko monografijos „Aš esu Vanagas“ pristatymas
2019-01-18 17:00 (Europe/Moscow) | P. Višinskio viešoji biblioteka
Sausio 18 d., penktadienį, 17 val. Šiaulių apskrities Povilo Višinskio viešosios bibliotekos Mažojoje salėje vyks Arvydo Anušausko monografijos apie Adolfą Ramanauską-Vanagą pristatymas.
Arvydas Anušauskas – lietuvių istorikas ir politikas. Istorijos mokslo srityje pedagogu ir tyrėju dirbo dvidešimt metų. 2000 m.
Knygoje kalbama apie legendinį lietuvių nacionalinio pasipriešinimo vadą Adolfą Ramanauską-Vanagą (1918-1957). Vadovavęs vienai kovingiausių partizanų junginių – Dainavos apygardai, išrinktas Lietuvos laisvės kovos sąjūdžio Ginkluotųjų pajėgų vadu, Vanagas vienuolika metų su ginklu rankose priešinosi sovietinei okupacijai.
Kelių šimtų puslapių knyga papildo apie pusantro šimto unikalių nuotraukų, o prieduose skaitytojai ras ir Vanago rašytų straipsnių tekstus, partizaninės veiklos aprašymus, interviu su A. Ramanausko-Vanago dukra.
Renginys nemokamas.

Spektaklis "Dibukas"
2019-01-13 18:00 (Europe/Helsinki) | Šiaulių dramos teatras
Režisierius – Raimundas Banionis
Dailininkas – Sergėjus Bocullo
Kostiumų dailininkė – Daiva Petrulytė
Kompozitorius – Faustas Latėnas
Choreografija – Vesta Grabštaitė
Vaizdo projekcijų autorius – Mindaugas Daugėla
Iš rusų kalbos vertė Virginija Žukauskienė
VAIDINA:
Chonenas – Anicetas Gendvilas, Aurimas Žvinys
Senderis – Sigitas Jakubauskas
Lėja – Inga Jarkova, Agnė Kiškytė
Enochas – Vladas Baranauskas, Rolandas Dovydaitis
Frada – Lina Bocytė
1-asis senukas – Eduardas Pauliukonis
2-asis senukas – Juozas Bindokas
Moteris – Nomeda Bėčiūtė
Mergaitė – Dominyka Stankutė (teatro bendradarbė)
Rabi Elchanas – Antanas Venckus
Dailininkas – Aurimas Pintulis

Mistinė muzikinė drama „Dibukas“ – spektaklis-sakmė, paremta žydų tautosaka, mistika ir giliu psichologiškumu. Turtingas pirklys nori ištekinti savo dukterį Lėją už pasiturinčio ir išvaizdaus jaunuolio, nepaisydamas merginos jausmų dingusiam mylimajam ir jaunystės draugui duoto pažado, kad jų vaikai susituoks. Mylimasis Chonenas į miestą netikėtai grįžta vestuvių išvakarėse, įvaldęs mistines Kabalos galias. Visus planus apverčia mįslinga jaunuolio mirtis ir dar paslaptingesnis Lėjos negalavimas. Dvi mylimųjų sielos apsigyvena viename kūne, kad galėtų būti kartu amžinai. Tėvas susirūpina, kokia liga įsimetė į dukters kūną, ir kreipiasi pagalbos į rabiną. Amžinas klausimas: meilė – tai dovana, liga ar apsėdimas?
Žydų folklore dibuku vadinama „nuoga siela“, kuri, palikusi mirusiojo kūną, neiškeliauja į aną pasaulį, o įsiskverbia į gyvo žmogaus kūną ir sielą. Tokią esybę, priklausančią dviem pasauliams, dibuką, išvaryti gali tik rabino egzorcizmas. Iš tiesų autentiškas liaudies legendos tekstas neegzistuoja. Padavimai apie dibuką nuo XVI a. plito tarp Vidurio ir Rytų Europos žydų. Juos išpopuliarino, beje, Vilniuje 1916 m. Simono Anskio (Šlomo Zeinvelio Rappoporto) jidiš kalba parašyta pjesė „Dibukas“. Autorius ją parašė po 1914 m. etnografinės kelionės po chasidų gyvenamas vietoves Vakarų Ukrainoje, kur domėjosi turtinga liaudies tautosaka, gražiomis sakmėmis, mistinėmis Kabalos mįslėmis. Pjesėje atkurti chasidų papročiai ir religinės apeigos patraukė ne vieną kūrėją. Pjesė 1920 m. buvo pastatyta Vilniaus dramos teatre, metais vėliau – Niujorke, 1922 m. Maskvoje, žydų teatre-studijoje „Habima“, itin sėkmingai ją režisavo Jevgenijus Vachtangovas. Drama įgijo tarptautinę šlovę: buvo ne vieną kartą ekranizuota, statoma teatre ir televizijoje, pagal ją sukurta daug muzikos kūrinių, baletas ir opera. 1937 m. ji tapo vieno geriausių lenkų prieškario filmo pagrindu. Jau mūsų laikais ją teatre ir televizijoje interpretavo Andrzejus Wajda, Agnieszka Holland, Hanna Krall, Krzysztofas Warlikowskis. Įdomus sutapimas, kad kaip tik 2014 m. (taip pačiais metais, kaip ir Šiaulių dramos teatras) pjesę „Dibukas“ pastatė ir žydų išeivijos „Gešerio“ teatras Tel Avive (Izraelis). Dibukas kūrėjams buvo pretekstas susimąstyti apie žmogaus ribas, mirties ir meilės galią.
Aleks Tarn (Aleksejus Tarnovickis) – žydų kilmės rusiškai kuriantis rašytojas, gimęs 1955 m. vasario 20 d. Rusijos Tolimuosiuose Rytuose, augęs Sankt Peterburge, nuo 1989 m. gyvenantis Izraelyje. Pagal išsilavinimą fizikas-matematikas, pradėjęs rašyti tik nuo 2002 m. Aleks Tarn literatūriniu slapyvardžiu, savo bibliografijoje jau turi keliasdešimt kūrinių: nuo publicistikos ir scenarijų iki pjesių ir romanų.
Liaudies gelmėse gimusią legendą apie dibuką, naudodamasis Simono Anskio pjesės motyvais, Aleks Tarn interpretuoja savaip. S. Anskio pjesės tekstas, kuris buvo laikomas dingusiu, kol XX a. pabaigoje rastas carinės cenzūros archyve, tarnauja tik kaip pirminis šaltinis. Iš pjesės originalo autorius skolinasi pagrindinių veikėjų vardus ir chasidų folkloro pavyzdžius. Turtingo pirklio dukters Lėjos vaidmuo dramoje tampa pagrindinis, nes juo perteikiama pasirinkimo problema: tarp vienatvės ir meilės, gyvenimo ir mirties, o gal amžinybės?.. Meilė nugali viską, net mirtį, tiesiog ją paneigdama.
Režisierius Raimundas Banionis žvelgia dar plačiau: „Spektaklio pagrindas – tautosaka, tačiau mane ne itin domina konkreti žydų etnografija, folkloras, mistika ir religija. Svarbiau žydiškos kultūros kontekste bendražmogiški aspektai – meilė, mirtis, aistros. Ir dar tas nuolatinis per amžius vejamos žydų tautos laimės ir išsigelbėjimo ieškojimas, net kai vienintelė galimybė tapti laimingu – pabėgimas į svajonių, fantazijų ir paveikslų pasaulį“.
500 metų gyvuojanti žydų tautos sakmė, užrašyta lygiai prieš 100 metų Ukrainoje, pasaulinėje scenoje pirmąsyk realizuota Lietuvoje, atgimsta Šiaulių dramos teatre mistinėje muzikinėje dramoje „Dibukas“, kuri gali pakeisti laisvės, meilės, mirties, praeities ir dabarties ryšio sampratą.
Spektaklio trukmė – 2 val. 30 min.

Koncertas, skirtas Laisvės gynėjų dienai paminėti
2019-01-13 14:00 (Europe/Moscow) | Koncertų salė „Saulė”
Sausio 13 d. 14 val.
Koncertų salėje „Saulė“
Koncertas nemokamas.

Dalyvauja:
Juozas Janužas (tenoras),
Simonas Strazdas (baritonas),
Šiaulių I-osios muzikos mokyklos merginų choras „Gama“ (vadovė Daina Kavaliauskienė),
Šiaulių dramos teatro aktorė Nomeda Bėčiūtė,
Šiaulių pučiamųjų orkestras (meno vadovas ir dirigentas Sigitas Vaičiulionis, dirigentas Gediminas Brūzga).
Renginys nemokamas.

Atminimo vakaras „Degančio laužo nakty“
2019-01-12 18:00 (Europe/Moscow)
Sausio 12 d. vyks atminimo vakaras „Degančio laužo nakty“, skirtas Laisvės gynėjų dienai paminėti.

Aikštė prie Rėkyvos Šv. Juozapo darbininko bažnyčios (Poilsio g. 1B)

Sausio 12 d. 18 val.

Programoje numatyti Šiaulių kultūros centro teatro studijos „Gūžta“ (meno vad. Lina Jankauskaitė), vokalinių ansamblių „Romantika“ ir „Dainora“ (meno vad. Ramutė Majauskienė), Šiaulių Rėkyvos progimnazijos mokinių pasirodymai, bus galima pasivaišinti arbata ir kareiviška koše.

Renginys nemokamas

Komedija "Primadonos"
2019-01-12 18:00 (Europe/Moscow) | Koncertų salė „Saulė”
Sausio 12 dieną 18 valandą profesionalus komedijos teatras „Domino“ lankysis Šiauliuose, kur bus rodoma visų laikų garsiausia Brodvėjaus komedija ir mylimiausias „Domino“ teatro gerbėjų spektaklis „Primadonos“. Šiame spektaklyje vaidmenis kuria populiariausi Lietuvos aktoriai: Mantas Vaitiekūnas, Eimutis Kvoščiauskas, Jonas Braškys, Austėja Lukaitė, Jovita Balčiūnaitė, Agnė Levickaitė ir kiti.
Spektaklio siužetas gali pasirodyti šiek tiek netikėtas, nes pagrindinius vaidmenis kuriantys vyrai šiame spektaklyje įkūnija… moteris!
„Moterį vaidinti nėra sunku – sunkiau ja būti. Manau, kad aktoriams vyrams įkūnyti moterį yra žymiai lengviau, nei atvirkščiai. Spektaklyje kartu su kolegomis Eimučiu Kvoščiausku ir Mindaugu Ancevičiumi vaidiname moteris ir tai atliekame tikrai grakščiai ir tobulai! Įsivaizduokite, jei nuo aukštakulnių jau nebeskauda kojų – jau šį tą reiškia! O kur dar profesionalus makiažas, moteriškos elgesio manieros…“, – juokiasi aktorius Mantas Vaitiekūnas.
Praėjusiais metais komedija „Primadonos“ buvo pripažinta mylimiausiu spektakliu, todėl M. Vaitiekūnas yra įsitikinęs, kad ir šiauliečiai pamils šią komediją. Pjesė pasakoja apie du jaunus aktorius, kurie jau senokai neužkariauja nei didžiųjų scenų, nei žiūrovų širdžių. Netrukus vaikinus pasiekia žinia, kad Amerikoje gyvenanti sena dama nori nemenką palikimą užrašyti savo sūnėnams, todėl aktorius užvaldo mintis pasiglemžti visus pinigus. Tačiau staiga paaiškėja, kad tie giminaičiai – visai ne sūnėnai, o dukterėčios! Čia ir prasideda jų nuotykiai, kuriuos pamatyti galėsite spektaklyje „Primadonos“ sausio 12 dieną 18 valandą koncertų salėje „Saulė“.
http://www.dominoteatras.lt/spektakliai/primadonos/

Raimundo Sližio tapybos paroda
2019-01-08 18:00 (Europe/Moscow) | „Laiptų galerija”
2019 m. sausio 8 d. 18 val. Laiptų galerijoje atidaroma Raimundo Sližio (1952-2008) tapybos paroda. Parodą pristato menotyrininkė dr. Ramutė Rachlevičiūtė.
Tai pirmoji vieno garsiausių Lietuvos tapytojų Raimundo Sližio paroda Šiauliuose. Raimundas Sližys po studijų valstybiniame dailės institute nuo 1976 m. dalyvavo parodose. Vilniuje dirbo restauratoriumi, pedagogu, Vilniaus dailės akademijos dėstytoju. R.Sližio kūrinių yra Lietuvos ir užsienio muziejuose, privačiose kolekcijose, autoriaus darbų yra įsigiję Lietuvos valstybinis dailės muziejus, Magdeburgo valstybinis muziejus (Vokietija), privatūs Lietuvos, Lenkijos, JAV, Vokietijos, Prancūzijos, Kanados, Gruzijos, Latvijos ir Estijos kolekcininkai. Raimundas Sližys gimė 1952 m. Kaune, mirė 2008 m. Vilniuje.
„Drobė pati turi kalbėti“, – mėgdavo atsikirsti tapytojas, klausiamas, kokia jo kūrybos esmė…“Apie save mes pasakome savo paveikslais, ir įžvalgus žiūrovas iš jų sužino daugiau, negu mes patys galime apie save pasakyti.“ Jau ankstyvieji tapytojo darbai atskleidžia profesinę meistrystę, gebėjimą meistriškai derinti netikėtą įvaizdžių santykį.
Šviesaus atminimo Raimundas Sližys turėjo savitą, jokių taisyklių nesaistomą požiūrį į žmogaus išvaizdą, nesvarbu, kokio amžiaus šis būtų. „Kai apie kurią nors pasakydavo „graži moteris“, galėjai ir užsimerkęs nuspėti, kad daugumai ji tokia neatrodytų“, – yra sakiusi menotyrininkė Ramutė Rachlevičiūtė. Galėjai lažintis, kad tai bus netipiška, nestandartinė, neharmoningų proporcijų būtybė. R. Sližys buvo doras savaip, estetiškas savaip. Ir grožį suprato savaip. Visi jo tapyti vyrai panašūs į savo kūrėją, grubios išvaizdos. Tačiau tie ne visiems gražūs paveikslų herojai užkariavo dailininko gerbėjų simpatijas.
„Raimundas Sližys nemėgo bulvienojų, virkščių, molžemio ar rūdžių spalvos tapybos. Jį traukė šviesios lokalinės spalvos ir ypač ružava – anuometinių laikų spalva disidentė. Priklausomybės laikais meno sferoje būta ne tik ir ne tiek draudimų, kiek prietarų: kokia spalva „meniška“, o kokia – ne. Rausva spalva – nuo tapybos iki kostiumo dizaino – buvo tabu. Ji asocijavosi su turgaus kilimėlių flora ir fauna, kičo atmainomis, kurios anuomet net vardo iki Raimundo Sližio paveikslo „Dvi figūros ant sofos prie divono“ neturėjo. Šio paveikslo personažai su naivia, kvaila šypsena lūpose – lyg anuometinės perdėtai rimtos Lietuvos tapybos panoramos dezertyrai“.
(Ramutė Rachlevičiūtė)
Parodą padėjusi ruošti dailėtyrininkė Ramutė Rachlevičiūtė – 2011 m. išleistos knygos „Raimundas Sližys“ sudarytoja, Vilniaus dailės akademijos Dailės istorijos ir teorijos katedros dėstytoja, VDA galerijos „Akademija“ vadovė. Lietuvos dailininkų sąjungos Dailėtyros sekcijos narė, Lietuvos dailės istorikų draugijos narė, Tarptautinės dailės kritikų asociacijos (AICA) Lietuvos sekcijos prezidentė.

Paroda veiks iki vasario 8 d.

Trijų karalių eitynės
2019-01-06 13:30 (Europe/Moscow)
2018 m. sausio 6 d. šiauliečiai užbaigs kalėdinių švenčių ciklą Trijų karalių švente.
13.30 val. TRIJŲ KARALIŲ EITYNĖS. Jau tradicinė iškilminga Trijų Karalių procesija žygiuos pėsčiųjų bulvaru nuo Šiaulių dailės galerijos (Vilniaus g. 245) iki skvero prie Šiaulių miesto savivaldybės (Vasario 16-osios g. 62).
13.50 val. TRIJŲ KARALIŲ DOVANOS prie prakartėlės (skveras prie Šiaulių miesto savivaldybės).
Renginys nemokamas
